Date: 1419
Language: saksa
Document type: Kaupungit, Kirjeet

Erwerdighe grote mit aller behegelicheit vorgescreven mit all deme, dat wy gudes vormogen. Erwerdige, leve vrund Janyke, besunderghe gude ghunre. Juwen breyff hebbe wy ghutliken entfangen unde wol vornomen, dar uns juwe ersamicheit ynne schrivet van Lamberte van Velen, wu dat he sick swarliken thegen juwe erzamicheit vorclaget hevet, dat wy sinen broder to Lubeke tho unrechte scholen hebben upsetten laten, dar he uns unde zick sulven vele tho kort ane ghedan hevet. Wante, leve vrunt, sin broder Bernd van Velen, dar he umme claget, de hadde in tiiden vorleden swarliken unde groffliken tegen des copmans rechticheit tho Nouwerden gedan unde gebroken, want tho der tiit vor copman voer, darumme dat ene de copman groffliken wol mochte hebben, dat doch de copman umme gudes willen ghutliken mit eme hennelegeden unde enen ghenedeliken broke van eme nemen, unde schedde in vruntliker achte van deme copmanne tho Nouwerden*. Darna quam de sulve Bernd vorgescreven tho Lubeke unde drowede deme copmanne groffliken mit entzeggewarde oppenbar. Des weren to Lubeke etlike van den copluden, de to der tiit to Nauwerden gewest weren, de noch lyvet unde levet, den der sake wol vordachten, wu he teghen den copman to Nauwerden gebroken hadde unde wu dat he van deme copmanne tho Nouwerden gescheden was; de sulven coplude de oppenbarden de sake deme rade to Lubeke unde de leten ene darumme upsetten in de hechte, dat he deme ghemeynen copmanne boven de vruntliken affschedinghe so oppenbar drowede. Also quam do Lambert vorghescreven hiir vor unsen rad unde bad uns hochliken, dat wy vor sinen broder schriven wolden umme Godes willen an den rad to Lubeke, dat he utqueme; he wolde uns to denste werden, war he kunde unde mochte. Dat dede wy umme siner leve unde bede willen unde schreven unsen breyff an den rad to Lubeke, also dat sin broder utquam. Leve, sunderge vrund, hiirut mach juwe ersamicheit merken unde dyrkennen, off he uns tho rechte also vorvolget unde vorclaghet. Darna quam heer een borger van Lubeke, unde do sulves was Lambert vorgheschreven hiir in unses heren des erwerdygen heren Vrederikes van Wellen, cumpthurs to Revale, in syme deynste; beclagede syck ok do van sines broders wegen vorscreven. Des vorbodde de sulve unse leve here cumpthur seligher dechtnisse den borger van Lubeke unde wol 10 personen ut unseme rade vor sick de sake tho vorharende, unde darmede jegenwerdick weren vele guder lude, riddere unde knechte. Dar worden de sake vor alle guden luden oppenbar van beyden parten gehantiirt, unde worden darsulves ghans to grunden van den guden luden vruntliken vorliiket unde hengelecht vor deme slote to Revale, alse dat Lambert deme borger van Lubeke de hant dede, wante de borger de was en van den copluden, de sinen broder to Lubeke upsetten leiten. Unde dar lovede Lambert vorgescreven vor alle den guden luden, dat he noch sine brodere noch nymant van erer wegen uppe de vorschreven sake van sines broder wegen vorder nummermer saken wolden to ewygen tiiden. Leve vrunt Janeke, besunderge gude ghunre, alsus so sin de sake gevallen unde gescheyn in der warheit, wante wy mit eme unde mit sinen broder nywerlde utstande wisten unde noch anders nicht en weten dan leve unde vruntschop unde alle gud. Item, leve vrunt, alse gii schriven alse van deme breve, den wy her Clawus Vlamynghe gesant hadden, dat gii en eme to der hant schickeden, des danke wy ju vruntliken; unde wy bidden ju, leve vrunt, dat gii uns vruntlik sin; wy willen juwer ersamicheit gerne wedder in mogeliken saken to denste werden nach all unseme vormoghen. Hiirmede zit deme Gode bevolen. Ghescreven des veerden dynstages na paschen anno 1419.